《题化城寺新公清风亭用李白元韵》
宋代·郭祥正

唐时升老亭，剪棘今重开。南瞻峨嵋阙，北峙凌敲台。

新公将家子，为僧亦多才。譬彼独鹤唳，安用群鸡猜。

或弹玉轸琴，倾耳濯纤埃。清风不知处，冷冽时时来。

吹云云窈窕，吹月月徘徊。幽人许共赏，渴心咀珍梅。

了然得真味，尘魔屡崩摧。令妷人豪杰，书名骇奔雷。

禅谈屡终夕，茗酌无馀杯。还歌太白篇，事往良可哀。

古今傥同辙，浩气不寒灰。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。